CELEX: 
Language: el
Date: 2021-12-13 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) 2017/39 όσον αφορά τις αιτήσεις ενίσχυσης, την καταβολή της ενίσχυσης και τους επιτόπιους ελέγχους

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 13.12.2021
            
            
               για την τροποποίηση του εκτελεστικού κανονισμού (ΕΕ) 2017/39 όσον αφορά τις αιτήσεις ενίσχυσης, την καταβολή της ενίσχυσης και τους επιτόπιους ελέγχους
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  1
               , και ιδίως το άρθρο 25 στοιχείο β),
            
            
               Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου
                  2
               , και ιδίως το άρθρο 62 παράγραφος 2 στοιχείο α),
            
            
               Εκτιμώντας τα ακόλουθα:
            
            
               (1)Το άρθρο 4 παράγραφος 6 του εκτελεστικού κανονισμού (ΕΕ) αριθ. 2017/39 της Επιτροπής
                  3
                ορίζει ότι για τα αιτούμενα ποσά των αιτήσεων ενίσχυσης υποβάλλονται τα σχετικά παραστατικά, στα οποία αναγράφεται η τιμή των προϊόντων, των υλικών ή των υπηρεσιών που παρασχέθηκαν, καθώς και απόδειξη ή άλλο αποδεικτικό πληρωμής ή ισοδύναμο. Η τιμή του προϊόντος, του υλικού ή της υπηρεσίας δεν είναι κατάλληλη όταν χρησιμοποιείται επιλογή απλουστευμένου κόστους και δεν συνάδει με τους στόχους της απλούστευσης και της μείωσης της διοικητικής επιβάρυνσης των επιλογών απλουστευμένου κόστους. Ως εκ τούτου, είναι σκόπιμο να καθοριστούν διαφορετικές απαιτήσεις για τα συστήματα με βάση το κόστος και για τις επιλογές απλουστευμένου κόστους.
            
            
               (2)Το άρθρο 5 του εκτελεστικού κανονισμού (ΕΕ) 2017/39 καθορίζει τους όρους για την καταβολή της ενίσχυσης. Τα απαιτούμενα παραστατικά περιλαμβάνουν, στην περίπτωση επιλογών απλουστευμένου κόστους, το αποδεικτικό πληρωμής για τα προϊόντα που παραδόθηκαν και/ή διανεμήθηκαν και για το υλικό ή τις υπηρεσίες που παραδόθηκαν στο πλαίσιο συνοδευτικών εκπαιδευτικών μέτρων και  δραστηριοτήτων παρακολούθησης, αξιολόγησης και διαφήμισης. Ωστόσο, αυτά τα παραστατικά δεν απαιτούνται στην περίπτωση συστημάτων με βάση το κόστος. Η πείρα που αποκτήθηκε δείχνει ότι μια τέτοια απαίτηση δεν είναι κατάλληλη για την καταβολή της ενίσχυσης, ανεξάρτητα από το αν χρησιμοποιείται σύστημα με βάση το κόστος ή επιλογή απλουστευμένου κόστους, και δεν συνάδει με τους στόχους της απλούστευσης και της μείωσης της διοικητικής επιβάρυνσης μέσω επιλογών απλουστευμένου κόστους. Ως εκ τούτου, η απαίτηση αυτή θα πρέπει να απαλειφθεί. 
            
            
               (3)Σύμφωνα με το άρθρο 9 παράγραφος 4 του εκτελεστικού κανονισμού (ΕΕ) 2017/39, στην περίπτωση αιτούμενης ενίσχυσης που αφορά  την προμήθεια και τη διανομή προϊόντων και τα συνοδευτικά εκπαιδευτικά μέτρα, οι διοικητικοί έλεγχοι συμπληρώνονται από επιτόπιους ελέγχους. Το άρθρο 10 παράγραφος 1 του εν λόγω κανονισμού προβλέπει μη εξαντλητικό κατάλογο επαληθεύσεων που πρέπει να περιλαμβάνουν οι επιτόπιοι έλεγχοι στην περίπτωση ενίσχυσης που αφορά την προμήθεια και τη διανομή προϊόντων. Με βάση την πείρα που αποκτήθηκε, και για λόγους σαφήνειας, αυτός ο μη εξαντλητικός κατάλογος των επαληθεύσεων που πρέπει να διενεργούνται θα πρέπει να συμπληρωθεί, τόσο για τους επιτόπιους ελέγχους στην περίπτωση αιτούμενης ενίσχυσης που αφορά την προμήθεια και διανομή προϊόντων όσο και για συνοδευτικά εκπαιδευτικά μέτρα.
            
            
               (4)Συνεπώς, ο εκτελεστικός κανονισμός (ΕΕ) 2017/39 θα πρέπει να τροποποιηθεί αναλόγως.
            
            
               (5)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο εκτελεστικός κανονισμός (ΕΕ) 2017/39 τροποποιείται ως εξής:
            
            
               (1)στο άρθρο 4 παράγραφος 6, το πρώτο εδάφιο αντικαθίσταται από το ακόλουθο κείμενο: 
            
            
               «Τα κράτη μέλη διευκρινίζουν ποια έγγραφα υποβάλλονται ως δικαιολογητικά μαζί με τις αιτήσεις ενίσχυσης. Για τα αιτούμενα ποσά των αιτήσεων ενίσχυσης υποβάλλονται τα σχετικά παραστατικά, τα οποία αποδεικνύουν:
            
            
               (a)την τιμή των προϊόντων, του υλικού ή της υπηρεσίας που παρασχέθηκε και συνοδεύονται από απόδειξη ή άλλο αποδεικτικό πληρωμής ή ισοδύναμο έγγραφο· ή
            
         
         
            
               (b)εάν το κράτος μέλος επιτρέπει τη χρήση τυποποιημένων κλιμάκων μοναδιαίου κόστους, κατ’ αποκοπή χρηματοδότησης και/ή κατ’ αποκοπή ποσών, ότι οι ποσότητες παραδόθηκαν και/ή διανεμήθηκαν για τους σκοπούς του προγράμματος για τα σχολεία.»·
            
            
               (2)Το άρθρο 5 τροποποιείται ως εξής:
            
            
               (a)στην παράγραφο 1, το στοιχείο β) αντικαθίσταται από το ακόλουθο κείμενο: 
            
            
               «β) εάν το κράτος μέλος επιτρέπει τη χρήση τυποποιημένων κλιμάκων μοναδιαίου κόστους, κατ’ αποκοπή χρηματοδότησης και/ή κατ’ αποκοπή ποσών, κατόπιν προσκόμισης στοιχείων που αποδεικνύουν ότι οι ποσότητες παραδόθηκαν και/ή διανεμήθηκαν για τους σκοπούς του προγράμματος για τα σχολεία.»·
            
            
               (b)η παράγραφος 2 αντικαθίσταται από το ακόλουθο κείμενο:
            
            
               «2. Ενισχύσεις που συνδέονται με τα συνοδευτικά εκπαιδευτικά μέτρα, την παρακολούθηση, την αξιολόγηση και τη διαφήμιση καταβάλλονται μόνο μετά την παράδοση του σχετικού υλικού ή υπηρεσιών και κατόπιν προσκόμισης των σχετικών δικαιολογητικών που απαιτούνται από τις αρμόδιες αρχές ή, εάν το κράτος μέλος επιτρέπει τη χρήση τυποποιημένων κλιμάκων μοναδιαίου κόστους, κατ’ αποκοπή χρηματοδότησης και/ή κατ’ αποκοπή ποσών, κατόπιν προσκόμισης στοιχείων που αποδεικνύουν ότι το υλικό ή οι υπηρεσίες έχουν παραδοθεί.»·’
            
            
               (3)το άρθρο 10 παράγραφος 1 αντικαθίσταται από το ακόλουθο κείμενο:
            
            
               «1. Στους επιτόπιους ελέγχους περιλαμβάνεται ειδικότερα επαλήθευση:
            
            
               (a)των αρχείων που αναφέρονται στο άρθρο 6 του κατ’ εξουσιοδότηση κανονισμού (ΕΕ) 2017/40, στο πλαίσιο της οποίας οι διοικητικοί έλεγχοι επιβεβαιώνονται και συμπληρώνονται με τα σχετικά έγγραφα, συμπεριλαμβανομένων των οικονομικών εγγράφων, όπως τα τιμολόγια αγοράς και πώλησης, τα δελτία παράδοσης, τα αποσπάσματα κίνησης τραπεζικών λογαριασμών ή άλλα αποδεικτικά πληρωμής, καθώς και η λογιστική καταγραφή τους·
            
            
               (b)της χρήσης των προϊόντων σύμφωνα με τον κανονισμό (ΕΕ) αριθ. 1308/2013, τον κατ’ εξουσιοδότηση κανονισμό (ΕΕ) 2017/40 και τον παρόντα κανονισμό·
            
            
               (c)της εφαρμογής συνοδευτικών εκπαιδευτικών μέτρων για τη στήριξη της διανομής προϊόντων, όταν ο επιτόπιος έλεγχος πραγματοποιείται στις εγκαταστάσεις του εκπαιδευτικού ιδρύματος ή όταν ο επιτόπιος έλεγχος αφορά αιτούμενη ενίσχυση σχετικά με συνοδευτικά εκπαιδευτικά μέτρα·
            
            
               (d)της χρήσης κατάλληλων μέσων διαφήμισης, όταν ο επιτόπιος έλεγχος πραγματοποιείται στις εγκαταστάσεις του εκπαιδευτικού ιδρύματος.».
            
            
               Άρθρο 2
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 13.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 347 της 20.12.2013, σ. 671. 
               
               
                  
                     (2)
                  
                        ΕΕ L 347 της 20.12.2013, σ. 549.
               
               
                  
                     (3)
                  
                        Εκτελεστικός κανονισμός (ΕΕ) 2017/39 της Επιτροπής, της 3ης Νοεμβρίου 2016, για τους κανόνες εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή φρούτων και λαχανικών, μπανανών και γάλακτος στα εκπαιδευτικά ιδρύματα (ΕΕ L 5 της 10.1.2017, σ. 1).